CELEX: 52020PC0697
Language: mt
Date: 2021-01-25 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza l-ftuħ ta’ negozjati għal ftehim bejn l-Unjoni Ewropea u l-Mongolja dwar l-indikazzjonijiet ġeografiċi

IL-KUMMISSJONI EWROPEA
            Brussell, 25.1.2021
            COM(2020) 697 final/2
            COM(2020)697 final of 12.11.2020 downgraded on 25.1.2021
            Rakkomandazzjoni għal
            DEĊIŻJONI TAL-KUNSILL 
            li tawtorizza l-ftuħ ta’ negozjati għal ftehim bejn l-Unjoni Ewropea u l-Mongolja dwar l-indikazzjonijiet ġeografiċi
            
               
         
         
            
               MEMORANDUM TA’ SPJEGAZZJONI
            
            
               Il-Kummissjoni tipproponi li tinnegozja ftehim bilaterali dwar l-indikazzjonijiet ġeografiċi bejn l-Unjoni Ewropea (UE) u l-Mongolja.
            
            
               1.KUNTEST TAR-RAKKOMANDAZZJONI
            
            
               •Raġunijiet u objettivi tal-proposta
            
            
               Il-protezzjoni tal-indikazzjonijiet ġeografiċi tal-UE fil-livell internazzjonali hija element ewlieni tal-politika kummerċjali tal-UE. L-UE tinnegozja biex tipproteġi l-indikazzjonijiet ġeografiċi tal-UE jew permezz ta’ ftehimiet kummerċjali inkella permezz ta’ ftehimiet “awtonomi” speċifiċi. 
            
            
               L-UE, l-Istati Membri tagħha u l-Mongolja huma firmatarji tal-Ftehim Qafas dwar Sħubija u Kooperazzjoni (PCA), li daħal fis-seħħ fl-1 ta’ Novembru 2017. L-Artikolu 27(1) tal-PCA li jittratta l-protezzjoni tal-Proprjetà Intellettwali jiddikjara li l-Partijiet jaqblu li jikkonkludu malajr kemm jista’ jkun Ftehim bilaterali dwar l-Indikazzjonijiet Ġeografiċi. 
            
            
               L-indikazzjonijiet ġeografiċi huma magħrufa u stabbiliti sew fil-Mongolja, minħabba li attwalment hemm irreġistrati 20 indikazzjoni ġeografika fil-livell nazzjonali permezz ta’ liġi speċifika. Ir-reputazzjoni tal-pajjiż għal prodotti tradizzjonali hija opportunità biex jinkisbu benefiċċji ekonomiċi sostanzjali permezz tal-użu tal-indikazzjonijiet ġeografiċi. 
            
            
               Din l-inizjattiva timplimenta l-obbligu li jiġi konkluż ftehim bilaterali dwar l-indikazzjonijiet ġeografiċi stabbilit fil-Ftehim dwar Sħubija u Kooperazzjoni bejn l-UE u l-Mongolja. 
            
            
               •Konsistenza mad-dispożizzjonijiet ta’ politika eżistenti fil-qasam tal-politika
            
            
               Il-konklużjoni tal-Ftehim dwar l-Indikazzjonijiet Ġeografiċi (IĠ) mal-Mongolja tikkonforma mal-istrateġija ġenerali tal-UE dwar il-promozzjoni tal-politika tal-UE dwar l-IĠ. L-inizjattiva għandha l-għan li tipprovdi livell għoli ta’ protezzjoni diretta għal-listi qosra ta’ indikazzjonijiet ġeografiċi tal-UE fil-Mongolja u l-indikazzjonijiet ġeografiċi tal-Mongolja fl-UE. L-inizjattiva se tagħti vantaġġ kompetittiv lill-produtturi ta’ prodotti li jkollhom indikazzjoni ġeografika. B’mod partikolari, produtturi żgħar fil-Mongolja se jkollhom aċċess aħjar għas-suq enormi tal-UE. L-UE għandha kompetenza esklussiva relatata mal-indikazzjonijiet ġeografiċi fil-protezzjoni ta’ prodotti agrikoli fil-livell tal-UE, bħal oġġetti tal-ikel, inbejjed aromatizzati, inbejjed u spirti, madankollu bħalissa ma teżisti ebda sistema ta’ protezzjoni fl-UE kollha għal indikazzjonijiet ġeografiċi mhux agrikoli.
            
            
               •Konsistenza ma’ politiki oħrajn tal-Unjoni
            
            
               
                  In-negozjar ta’ ftehim bilaterali dwar l-indikazzjonijiet ġeografiċi mal-Mongolja huwa konformi mal-azzjonijiet esterni tal-UE u b’mod partikolari mal-objettivi tal-Unjoni rigward l-istrateġija tal-UE għall-promozzjoni tal-politika dwar l-IĠ. 
               
            
            
               2.RIŻULTATI TAL-EVALWAZZJONIJIET EX-POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •
                     Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Mhux applikabbli.
               
            
            
               •
                     Konsultazzjonijiet mal-partijiet ikkonċernati
            
            
               
                  Mhux applikabbli.
               
            
            
               •
                     Ġbir u użu tal-għarfien espert
            
            
               
                  Mhux applikabbli.
               
            
         
         
            
               •
                     Valutazzjoni tal-impatt
            
            
               
                  Ma twettqet l-ebda valutazzjoni tal-impatt għall-inizjattiva, peress li ma hemm l-ebda għażla ta’ politika oħra. Minkejja l-possibbiltà li l-Mongolja tista’ tingħaqad fil-futur mal-Att ta’ Ġinevra tal-Ftehim ta’ Lisbona dwar id-Denominazzjonijiet ta’ Oriġini u l-Indikazzjonijiet Ġeografiċi, li l-UE hija membru tiegħu, attwalment l-aktar għażla ta’ politika adattata biex jintlaħaq l-objettiv u jiġi implimentat il-PCA, huwa ftehim bejn l-UE u l-Mongolja dwar l-Indikazzjonijiet Ġeografiċi. Il-Pjan Direzzjonali dwar il-“Ftehim bejn l-UE u l-Mongolja dwar l-indikazzjonijiet ġeografiċi” ġie ppubblikat fil-11 ta’ Ġunju 2019
                     1
                  .
               
            
            
               •
                     Idoneità regolatorja u simplifikazzjoni
            
            
               
                  Mhux applikabbli.
               
            
            
               •
                     Drittijiet fundamentali
            
            
               
                  Mhux applikabbli.
               
            
            
               3.ELEMENTI ĠURIDIĊI TAR-RAKKOMANDAZZJONI
            
            
               •Bażi ġuridika
            
            
               
                  Din l-inizjattiva taqa’ taħt il-kompetenza esklussiva tal-UE skont l-Artikolu 207(1) tat-Trattat dwar il-Funzjonament tal-Unjoni Ewropea (TFUE), peress li hija parti mill-politika kummerċjali komuni, li hija relatata inter alia mal-“aspetti kummerċjali tal-proprjetà intellettwali”, li jinkludu l-indikazzjonijiet ġeografiċi.
               
            
            
               •Sussidjarjetà (għall-kompetenza mhux esklussiva) 
            
            
               
                  Ma tapplikax - kompetenza esklussiva.
               
            
            
               •Proporzjonalità
            
            
               
                  Id-deċiżjoni hija proporzjonali mal-objettiv.
               
            
            
               •Għażla tal-istrument
            
            
               
                  L-istrument huwa previst fl-Artikolu 218 tat-TFUE.
               
            
            
               4.IMPLIKAZZJONIJIET BAĠITARJI
            
            
               
                  Il-Ftehim mhu se jkollu l-ebda impatt dirett fuq il-baġit tal-UE.
               
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar
            
            
               
                  In-negozjati mistennija jinbdew fit-tieni kwart tal-2021.
               
            
         
         
            
               •Dokumenti ta’ spjegazzjoni (għad-direttivi)
            
            
               
                  Mhux applikabbli.
               
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               
                  Il-Kummissjoni tirrakkomanda li:
               
               
                  - Il-Kunsill jenħtieġ li jawtorizza lill-Kummissjoni tiftaħ u tmexxi negozjati għal ftehim bilaterali dwar l-indikazzjonijiet ġeografiċi bejn l-Unjoni Ewropea (UE) u l-Mongolja;
               
               
                  - Il-Kummissjoni jenħtieġ li tinħatar bħala n-negozjatur tal-UE dwar dan is-suġġett; 
               
               
                  - Il-Kunsill jenħtieġ li japprova d-direttivi tan-negozjar annessi ma’ din ir-Rakkomandazzjoni.
               
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tawtorizza l-ftuħ ta’ negozjati għal ftehim bejn l-Unjoni Ewropea u l-Mongolja dwar l-indikazzjonijiet ġeografiċi 
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikolu 218(3) u (4) tiegħu,
            
            
               Wara li kkunsidra r-rakkomandazzjoni tal-Kummissjoni Ewropea,
            
            
               Billi:
            
            
               (1)L-Unjoni Ewropea, l-Istati Membri tagħha u l-Mongolja huma firmatarji tal-Ftehim Qafas dwar Sħubija u Kooperazzjoni
                  2
                (PCA), li daħal fis-seħħ fl-1 ta’ Novembru 2017.
            
            
               (2)L-Artikolu 27(1) tal-PCA jipprevedi li l-Partijiet jaqblu li jikkonkludu malajr kemm jista’ jkun Ftehim bilaterali dwar l-Indikazzjonijiet Ġeografiċi, u b’hekk il-konklużjoni ta’ ftehim bilaterali dwar l-indikazzjonijiet ġeografiċi stabbilit fil-PCA hija l-implimentazzjoni ta’ dak l-obbligu, 
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-Kummissjoni hija b’dan awtorizzata tinnegozja, f’isem l-Unjoni, ftehim internazzjonali mal-Mongolja dwar l-indikazzjonijiet ġeografiċi.
            
            
               Artikolu 2
            
         
         
            
               Id-direttivi tan-negozjar huma stabbiliti fl-Anness. 
            
            
               Artikolu 3
            
            
               In-negozjati għandhom isiru b’konsultazzjoni ma’ [isem il-kumitat speċjali, li jrid jiddaħħal mill-Kunsill].
            
            
               Artikolu 4
            
            
               Din id-Deċiżjoni hija indirizzata lill-Kummissjoni.
            
            
               Magħmul fi Brussell, 25.1.2021
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        
                  https://ec.europa.eu/info/law/better-regulation/have-your-say/initiatives/11824-EU-Mongolia-agreement-on-protection-of-geographical-indications
               
               
                  
                     (2)
                  
                        Ftehim Qafas dwar Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u l-Mongolja, min-naħa l-oħra (ĠU L 326, 9.12.2017, p. 7). 
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 25.1.2021
            COM(2020) 697 final/2
            COM(2020)697 final of 12.11.2020 downgraded on 25.1.2021
            ANNESS 
            tar-
            Rakkomandazzjoni għal DEĊIŻJONI TAL-KUNSILL
            li tawtorizza l-ftuħ ta’ negozjati għal ftehim bejn l-Unjoni Ewropea u l-Mongolja dwar l-indikazzjonijiet ġeografiċi 
            
               
         
         
            
               ANNESS 
            
            
               DIRETTIVI GĦAN-NEGOZJAR TA’ FTEHIM BEJN l-Unjoni Ewropea u l-Mongolja dwar l-indikazzjonijiet ġeografiċi 
            
            
               A. NATURA U KAMP TA' APPLIKAZZJONI TAL-FTEHIM 
            
            
               Il-Ftehim jenħtieġ li jinkludi esklussivament dispożizzjonijiet dwar l-indikazzjonijiet ġeografiċi għall-prodotti agrikoli u l-oġġetti tal-ikel, l-inbejjed, l-ispirti u l-inbejjed aromatizzati. 
            
            
               B. KONTENUT PROPOST TAL-FTEHIM 
            
            
               Il-Ftehim jenħtieġ li jikkomplementa u jibni fuq il-Ftehim dwar l-Aspetti tad-Drittijiet tal-Proprjetà Intellettwali Relatati mal-Kummerċ (TRIPS), li jmur lil hinn mir-regoli attwali tat-TRIPS li għandhom l-għan li jiżguraw livell ogħla kif ukoll adegwat u effettiv ta’ protezzjoni u infurzar tad-drittijiet tal-indikazzjonijiet ġeografiċi (IĠ). Il-Ftehim jenħtieġ li jimmira li jtejjeb l-effettività tal-infurzar tad-drittijiet tal-IĠ, inkluż fl-ambjent diġitali u fil-fruntiera (inkluż fuq l-esportazzjonijiet). 
            
            
               Il-Ftehim jenħtieġ li jistabbilixxi mekkaniżmi ta’ kooperazzjoni xierqa bejn il-Partijiet biex jappoġġaw l-implimentazzjoni tiegħu, kif ukoll djalogu regolari dwar l-IĠ biex jippromwovu l-iskambju ta’ informazzjoni dwar il-progress leġiżlattiv rispettiv, l-iskambju ta’ esperjenza dwar l-infurzar u l-konsultazzjoni fir-rigward ta’ pajjiżi terzi. 
            
            
               Il-Ftehim jenħtieġ li jipprevedi protezzjoni diretta u rikonoxximent effettiv permezz ta' qbil dwar lista ta' IĠ (inbejjed, spirti, prodotti agrikoli u affarijiet tal-ikel) billi jkompli joffri u jsaħħaħ il-livell għoli ta’ protezzjoni diġà stabbilit permezz tal-Artikolu 23 tat-TRIPS, inkluż kontra l-evokazzjoni, l-infurzar imtejjeb (inklużi l-miżuri amministrattivi), il-koeżistenza ma' trademarks "bona fede" preċedenti, il-protezzjoni kontra ġeneriċità sussegwenti, u dispożizzjonijiet fir-rigward taż-żieda ta' IĠ ġodda. Kwistjonijiet li jikkonċernaw drittijiet individwali preċedenti, pereżempju dawk marbuta mal-varjetajiet tal-pjanti, it-trademarks, użi ġeneriċi jew użi oħrajn leġittimi preċedenti, jenħtieġ li jiġu indirizzati bil-ħsieb li jiġu riżolti konflitti eżistenti b'mod ekwu u sodisfaċenti. 
            
            
               L-IĠ kollha elenkati fil-Ftehim jenħtieġ li jiġu effettivament protetti sa mid-data tad-dħul fis-seħħ tal-Ftehim. 
            
            
               Dispożizzjoni istituzzjonali 
            
            
               Il-Ftehim jenħtieġ li jistabbilixxi Kumitat Konġunt biex jissorvelja l-implimentazzjoni tal-Ftehim. 
            
            
               Lingwi awtentiċi 
            
            
               Il-Ftehim, li jenħtieġ li jkun awtentiku fil-lingwi kollha tal-Unjoni Ewropea, jenħtieġ li jinkludi klawżola dwar il-lingwa għal dak l-għan.